Karen Hækkerup (S), 2010-04-15:
Lovforslaget hedder nemlig slet ikke noget som helst om den kriminelle lavalder; det kommer først, når man åbner op og kommer ind i detaljen.
Det virker lidt, som om man er flov over, hvad man har gang i, og det kan jeg godt forstå.
Regeringen har haft nedsat en ungdomskommission, som kom med en række anbefalinger til, hvordan vi i Danmark kan blive bedre til at håndtere børn og unge, der har det socialt dårligt, og som bliver rodet ud i kriminalitet.
Ungdomskommissionen tog meget tydeligt afstand fra, at en løsning kunne være at sænke den kriminelle lavalder.
Jeg må minde om, at Ungdomskommissionen var sammensat af de fagfolk og eksperter, vi normalt lytter til, når vi modtager råd og vejledning, når vi som politikere ønsker at blive hjulpet til at træffe nogle kloge beslutninger.
Ungdomskommissionens anbefaling var klar: Nej, lad være at sænke den kriminelle lavalder, det vil kun blive meget, meget værre.
Så sker der noget mærkeligt, og man skal måske nok være på Christiansborg for helt at forstå, hvor pudsigt det egentlig kan være.
For en ting er, at eksperterne siger: Lad os nu lade være at gøre det, for det virker ikke.
En anden ting er, at Dansk Folkeparti så siger: Jo, vi vil have det alligevel.
Det kan godt være, at det ikke virker, men for os er det vigtigt, og hvis ikke vi får det, vil vi ikke stemme for finansloven.
Det synes jeg jo er dybt, dybt pinligt.
Tænk, at vores land skal basere sin politik på, hvad Dansk Folkeparti vil have af lunser for at stemme for en finanslov.
Tænk, at vi nu skal til at sætte 14-årige børn i fængsel, fordi det var det, der var Dansk Folkepartis pris.
Tænk, at vi har en regering bestående af Venstre og De Konservative, der er villig til at betale prisen.
Jeg synes, det er skammeligt!
Der skete jo så det, at regeringen skulle forklare, hvorfor man ville sænke den kriminelle lavalder, og der fandt man på alle mulige ting.
Hr. Brian Mikkelsen, som var justitsminister på det tidspunkt, fik rodet sig ud i nogle lange forklaringer om, at det havde FN anbefalet.
Det viste sig ikke at være sandt.
Så kom der nogle lange forklaringer om, at det var, fordi der var et knæk på kriminalitetskurven mellem de 13-årige og 14-årige, og derfor var det meget godt, at man så lagde snittet der.
Nej, kurven er ganske jævn, sagde Johan Reimann til Ritzau.
Johan Reimann er politidirektør i København og sad med ved Ungdomskommissionens arbejde.
På trods af at eksperter, som ved noget om det her, som beskæftiger sig med børn og kriminalitet, på det kraftigste fraråder, at vi går i gang med det her, står vi nu og skal vedtage et lovforslag, som skal gælde fra den 1. juli i år.
Det betyder, at de 14-årige vil komme i fængsel, for vi har ikke kapacitet.
Vil I ikke være rare i det mindste at udskyde loven?
En ting er, at vi ikke støtter den, man vil I ikke godt være søde at udskyde den?
Dertil siger Venstre så i dag, at det vil de gerne drøfte, men ikke garantere.
Det synes jeg ikke er godt nok.
Venstre siger også: Det her vil have en effekt.
Måske vil vi endda få brug for færre pladser, fordi det er så præventivt, når børnene tænker: Uha, jeg kan komme i fængsel.
Det er der ikke nogen dokumentation for, og det er det rene vås.
I Danmark skal man være 18 år for at kunne købe spiritus; man skal være 15 år for at have sex, men hvis to 14-årige har sex med hinanden, så er det fra den 1. juli kriminelt.
Mener regeringen alvorlig talt, at vi skal til at kriminalisere to 14-årige, der har et frivilligt seksuelt forhold til hinanden?
Det kan godt være, at vi ikke kan tillade, at de køber en pakke cigaretter eller går i solarium eller køber spiritus, men fængsel er de i hvert fald modne nok til.
Der må jeg bare sige til Venstres ordfører, at det her ikke handler om, at børnene er blevet mere modne.
Man kan sagtens begå kriminalitet, uden at det, der er på den øverste etage, er fulgt med.
Vores bekymring for det her lovforslag er klar: Vi vil ende med at sætte børn i fængsel, og Socialdemokraterne stemmer derfor helhjertet imod.